കൗതുകമുണര്ത്തി നാരായണക്കിളി വീട്ടില് കൂടുവച്ചു കൊച്ചി: അപൂര്വമായി മാത്രം വീടുകളില് കൂടുകൂട്ടുന്ന നാരായണക്കിളി ജോല്സ്യന് ഡോ:പി.ബി.രാജേഷിന്റെ വീട്ടില് കൂട് കൂട്ടിയത് കൗതുകമുണര്ത്തി. മുകളിലെ നിലയില് രണ്ടാഴ്ച മുമ്ബാണ് ഈ കൂട് നിര്മാണം ശ്രദ്ധയില്പ്പെട്ടത്. താഴെ ടൈല്സില് ധാരാളം ചെളി കിടക്കുന്നത് കണ്ട് നോക്കിയപ്പോഴാണ് മുകളില് ഒരു പ്രത്യേക രീതിയിലുള്ള കൂട് ശ്രദ്ധയില്പ്പെട്ടത്. മുകളിലെ നിലയില് വരാന്തയിലാണ് ആണ് കിളി കൂട്ടിയിരിക്കുന്നത്. അതിനാല് എപ്പോഴും പുറത്തുനിന്ന് വരികയും പോവുകയും ചെയ്യാം. മുകളിലെ നിലയില് ഇപ്പോള് ആള് താമസം ഇല്ലാത്തതിനാല് കിളിയെ ആരും ശല്യപ്പെടുത്തുകയുമില്ല. മഹാളി കുടിനേക്കാള് വലിപ്പം ഉണ്ടായിരുന്നു അതിന്. അതുകൊണ്ടു തന്നെ ഇത് എന്തിന്റെ കൂട് ആണെന്ന് അറിയാനുള്ള കൗതുകം തോന്നി. അത് നശിപ്പിക്കാതെ നിലനിര്ത്തും എന്നാണ് ഏലൂര് കിഴക്കും ഭാഗത്ത് രാമനിവാസില് താമസിക്കുന്ന രാജേഷ് പറയുന്നത്.ആദ്യം ഇത് കണ്ടത് മകന് സൗരവാണ്. ഇപ്പോള് രണ്ടാഴ്ചകൊണ്ട് ഏതാണ്ട് ഒരു മണ്കൂജയുടെ വലുപ്പം ആയി കൂടിന്. ഒരു മിന്നല് പോലെ കിളി പറന്നു പോകുന്നത് ചിലപ്പോഴൊക്കെ കാണാന് പറ്റും. നാരായണക്കിളി കൂടുകൂട്ടുന്നത് ഭാഗ്യമായാണ് കണക്കാക്കുന്നത്. വീട്ടില് ഐശ്വര്യം ഉണ്ടാവും എന്നാണ് വിശ്വാസം. വായില് കൊള്ളാവുന്നതിലധികം ചെളി കൊണ്ടുവന്നാണ് കിളി കൂടു നിര്മിക്കുന്നത്. ഒരടിയോളം നീളമുണ്ട് ഈ കിളി കൂടിന്. കണ്ടാല് ഒരു മണ്കൂജ മുറിച്ച് കമഴ്ത്തി വെച്ചത് പോലെ തോന്നും. കിളിക്കൂടിന്റെ പ്രവേശനകവാടം ഒരു കിളിക്ക് മാത്രം കഷ്ടിച്ചു കടന്നുപോകാ വുന്ന വലിപ്പമാണ് ഉള്ളത്. കൂടു നിര്മ്മാണം ഇതുവരെ പൂര്ത്തിയായിട്ടില്ല. ഇപ്പോഴും താഴെ ചെളിവീണ് കിടക്കുന്നത് കാണാം. കൂടു പണിപൂര്ത്തിയായ ശേഷം ആകും കിളി മുട്ടയിടുക. വര്ഷങ്ങളോളം കിളി ഇതില് മുട്ടയിട്ട് താമസം തുടരും. നാരായണ കിളികള് കോളനി പോലെ കൂട്ടമായി ചിലപ്പോള് കൂട് നിര്മിക്കാറുണ്ട്. അപ്പോള് ഒന്നിലധികം പ്രവേശന കവാടങ്ങള് അതിലുണ്ടാകും. ഇവിടെ ഒരു കിളി കൂട് ആണ് ഉള്ളത്. എല്ലാ വീട്ടിലും നാരായണക്കിളി കൂട് ഒരുക്കാറില്ല. ഭാഗ്യമുള്ളവരുടെ വീട്ടിലാണ് അത് കൂടു നിര്മ്മിക്കുക എന്നാണ് വിശ്വാസം. സ്വാളോ ബേര്ഡ് കുടുംബത്തില് പെട്ടതാണീ കിളി. ഇവിടെ മുറ്റത്തെ ജാതിയിലും മറ്റു മരങ്ങളിലും ധാരാളം കിളികള് വരാറുണ്ട്. മുറ്റത്ത് ബൗള് താമര കൃഷി ഉള്ളതു കൊണ്ട് ഉപ്പന് ഉള്പ്പെടെയുളള കിളികള് വെള്ളം കുടിക്കാന് വരാറുമുണ്ട്. ചെറു തേനീച്ച കൃഷിയും രാജേഷിന്റെ വിനോദമാണ്.